Document ID: 32013D0662

DEĊIŻJONI TA’ IMPLIMENTAZZJONI TAL-KUMMISSJONI
tal-14 ta’ Ottubru 2013
li temenda d-Deċiżjoni 2009/767/KE rigward l-istabbiliment, il-manutenzjoni u l-pubblikazzjoni ta’ listi ta’ fiduċja ta’ fornituri ta’ servizz ta’ ċertifikazzjoni taħt superviżjoni/akkreditati mill-Istati Membri
(notifikata bid-dokument C(2013) 6543)
(Test b’relevanza għaż-ŻEE)
(2013/662/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2006/123/KE tal-Parlament Ewropew u tal-Kunsill tat-12 ta’ Diċembru 2006 dwar is-servizzi fis-suq intern (1), u b’mod partikolari l-Artikolu 8(3) tagħha,
Billi:
(1)
Id-Deċiżjoni tal-Kummissjoni 2009/767/KE tas-16 ta’ Ottubru 2009 li tistipula miżuri li jiffaċilitaw l-użu ta’ proċeduri b’mezzi elettroniċi permezz tal-“Punti ta’ Kuntatt Waħdieni” skont id-Direttiva 2006/123/KE tal-Parlament Ewropew u tal-Kunsill dwar is-servizzi fis-suq intern (2) tobbliga lill-Istati Membri jagħmlu disponibbli l-informazzjoni neċessarja għall-validazzjoni ta’ firem elettroniċi avvanzati sostnuti b’ċertifikat kwalifikat. Din l-informazzjoni għandha tkun ippreżentata b’mod uniformi bl-użu tal-hekk imsejħa “listi ta’ fiduċja” li jkun fihom informazzjoni dwar il-fornituri tas-servizz ta’ ċertifikazzjoni li joħorġu ċertifikati kwalifikati lill-pubbliku skont id-Direttiva 1999/93/KE tal-Parlament Ewropew u tal-Kunsill tat-13 ta’ Diċembru 1999 dwar kwadru tal-Komunità għall-firem elettroniċi (3) u taħt superviżjoni/akkreditati mill-Istati Membri.
(2)
Esperjenza prattika fl-implimentazzjoni tad-Deċiżjoni 2009/767/KE mill-Istati Membri wriet li huwa meħtieġ ċertu titjib biex jiġu mmassimizzati l-benefiċċji tal-listi ta’ fiduċja. Barra minn hekk, l-Istitut Ewropew tal-Istandards tat-Telekomunikazzjoni (ETSI) ippubblika speċifikazzjonijiet tekniċi ġodda għal-listi ta’ fiduċja (TS 119 612) li huma bbażati fuq l-ispeċifikazzjonijiet attwalment inklużi fl-Anness tad-Deċiżjoni, iżda li, fl-istess ħin, jagħmlu għadd ta’ titjib fl-ispeċifikazzjonijiet eżistenti.
(3)
Id-Deċiżjoni 2009/767/KE għandha għalhekk tiġi emendata biex tirreferi għall-ispeċifikazzjonijiet tekniċi 119 612 tal-ETSI u biex tinkorpora t-tibdiliet meqjusa meħtieġa sabiex jittejbu u jiġu ffaċilitati l-implimentazzjoni u l-użu tal-listi ta’ fiduċja.
(4)
Sabiex l-Istati Membri jingħatalhom żmien iwettqu t-tibdiliet tekniċi meħtieġa fil-listi ta’ fiduċja attwali tagħhom, ikun xieraq li din id-Deċiżjoni tapplika mill-1 ta’ Frar 2014.
(5)
Il-miżuri previsti f’din id-Deċiżjoni huma skont l-opinjoni tal-Kumitat dwar id-Direttiva tas-Servizzi,
ADOTTAT DIN ID-DEĊIŻJONI:
Artikolu 1
Emendi għad-Deċiżjoni 2009/767/KE
Id-Deċiżjoni 2009/767/KE hija emendata kif ġej:
(1)
L-Artikolu 2 huwa emendat kif ġej:
(a)
Il-paragrafi 1, 2 u 2a huma ssostitwiti b’dan li ġej:
“1. Kull Stat Membru jistabbilixxi, iżomm u jippubblika, skont l-ispeċifikazzjonijiet tekniċi stipulati fl-Anness, “lista ta’ fiduċja” li bħala minimu jkollha informazzjoni rigward il-fornituri tas-servizzi ta’ ċertifikazzjoni li joħorġu ċertifikati kwalifikati lill-pubbliku u li huma taħt superviżjoni/akkreditati minnhom.
2. L-Istati Membri jistabbilixxu u jippubblikaw forma proċessabbli mill-magna tal-lista ta’ fiduċja, skont l-ispeċifikazzjonijiet stipulati fl-Anness. Jekk Stat Membru jagħżel li jippubblika forma leġibbli mill-bniedem tal-lista ta’ fiduċja tiegħu, dik il-forma tkun konformi mal-ispeċifikazzjonijiet stipulati fl-Anness.
2a. L-Istati Membri jiffirmaw elettronikament il-forma proċessabbli mill-magna tal-lista ta’ fiduċja tagħhom sabiex jiżguraw l-awtentiċità u l-integrità tagħha. Jekk Stat Membru jippubblika forma leġibbli mill-bniedem tal-lista ta’ fiduċja, għandu jiżgura li din il-forma tal-lista ta’ fiduċja jkun fiha l-istess dejta bħall-forma proċessabbli mill-magna u għandu jiffirmaha elettronikament bl-istess ċertifikat bħal dak użat għall-forma proċessabbli mill-magna.”
(b)
Jiddaħħal il-paragrafu 2b li ġej:
“2b. L-Istati Membri jiżguraw li l-forma proċessabbli mill-magna tal-listi ta’ fiduċja tagħhom tkun aċċessibbli fil-post tal-pubblikazzjoni tagħha fi kwalunkwe ħin, mingħajr interruzzjoni, ħlief għal skopijiet ta’ manutenzjoni.”
(c)
Il-paragrafu 3 huwa ssostitwit b’dan li ġej:
“3. L-Istati Membri jinnotifikaw lill-Kummissjoni l-informazzjoni li ġejja:
(a)
il-korp jew il-korpi responsabbli għall-istabbiliment, il-manutenzjoni u l-pubblikazzjoni tal-forma proċessabbli mill-magna tal-lista ta’ fiduċja;
(b)
il-post fejn tiġi ppubblikata l-forma proċessabbli mill-magna tal-lista ta’ fiduċja;
(c)
żewġ operaturi jew aktar tal-iskema taċ-ċertifikati tal-muftieħ pubbliku, b’perjodi ta’ validità spostati ta’ mill-inqas tliet xhur li jikkorrispondu għal imftietaħ privati li jistgħu jintużaw biex tiġi ffirmata elettronikament il-lista ta’ fiduċja fil-forma proċessabbli mill-magna;
(d)
kwalunkwe bidla fl-informazzjoni fil-punti (a), (b) u (c).”.
(d)
Jiddaħħal il-paragrafu 3a li ġej:
“3a. Jekk Stat Membru jippubblika l-lista ta’ fiduċja leġibbli mill-bniedem, l-informazzjoni msemmija fil-paragrafu 3 tiġi nnotifikata fil-forma leġibbli mill-bniedem ukoll.”
(2)
L-Anness jiġi ssostitwit bl-Anness għal din id-Deċiżjoni.
Artikolu 2
Applikazzjoni
Din id-Deċiżjoni tapplika mill-1 ta’ Frar 2014.
Artikolu 3
Destinatarji
Din id-Deċiżjoni hija indirizzata lill-Istati Membri.
Magħmul fi Brussell, l-14 ta’ Ottubru 2013.

Labels: 7
3
15